
    545400 SIGHIŞOARA
Str. Muzeului nr.7, Tel./Fax 0265 - 771278
H O T Ă R Â R E A   NR. 67
din 26 martie 2015
privind aprobarea participării Municipiului Sighişoara la proiectul 

”ProEtnica 2015 – Festival Intercultural Sighişoara” şi a Acordului de parteneriat pentru 

Programul PA 17/RO 13 – Promovarea diversităţii în artă şi cultură în cadrul 

patrimoniului cultural european

Consiliul Local al Municipiului Sighişoara, întrunit în şedinţă ordinară;

Luând act de proiectul de hotărâre şi referatul de aprobare al Primarului municipiului, în calitate de iniţiator, înregistrat cu nr. 6243/13.03.2015, calitate conferită de prevederile art. 33 din Legea nr. 393/2004 privind Statutul aleşilor locali, cu modificările şi completările ulterioare, coroborat cu prevederile art. 45 alin. (6) din Legea nr. 215/2001, Legea administraţiei publice locale, republicată, cu modificările şi completările ulterioare;

Având în vedere Scrisoarea de intenţie privind parteneriatul pentru Programul PA 17/RO 13 – Promovarea diversităţii în artă şi cultură în cadrul patrimoniului cultural european finanţat prin Mecanismul Financiar SEE 2009 - 2014;

Având în vedere solicitarea Asociaţiei Centrul Educaţional Interetnic pentru Tineret Sighişoara (IBZ), cu nr. 259/13.03.2015, înregistrată la Municipiul Sighişoara cu nr. 6239/13.03.2015, cu referire la organizarea Festivalului Intercultural ProEtnica 2015, precum şi notificarea cu nr. 66/20.03.2015, înregistrată la Municipiul Sighişoara cu nr. 6999/23.03.2015, prin care ne comunică solicitarea Unităţii de Management cu nr. 833/2015, bugetul actualizat şi acordul de parteneriat actualizat;

Având în vedere prevederile Legii nr. 273/2006 privind finanţele publice locale, cu modificările şi completările ulterioare;

Ţinând cont de prevederile art. 124 din Legea nr. 215/2001, Legea administraţiei publice locale, republicată, cu modificările şi completările ulterioare, potrivit cărora ”consiliile locale şi consiliile judeţene pot da în folosinţă gratuită, pe termen limitat, bunuri mobile şi imobile proprietate publică sau privată locală ori judeţeană, după caz, persoanelor juridice fără scop lucrativ, care desfăşoară activitate de binefacere sau de utilitate publică ori serviciilor publice”;

Văzând şi prevederile art. 874 – 875 din Legea nr. 287/2009 privind Codul civil, republicat, cu modificările şi completările ulterioare, cu referire la dreptul de folosinţă cu titlu gratuit; 

Având în vedere şi existenţa resurselor financiare la bugetul local pentru participarea la organizarea Festivalului Intercultural Sighişoara – ProEtnica 2015;

Văzând Raportul de specialitate al Biroului Achiziţii, accesare fonduri europene, managementul proiectelor, înregistrat cu nr. 6242/13.03.2015, prin care se propune aprobarea participării Municipiului Sighişoara, în calitate de partener, la proiectul ”ProEtnica 2015 – Festival Intercultural Sighişoara” şi a acordului de parteneriat pentru Programul PA 17/RO 13 – Promovarea diversităţii în artă şi cultură în cadrul patrimoniului cultural european, îndeplinindu-se prevederile legale în acest sens;
Având în vedere avizul favorabil al comisiei sociale;

În temeiul prevederilor art. 36 alin. (2) lit. ”c” şi ”d”, alin. (6) lit. ”a” pct.  4, 5, 7, alin. (7) lit. ”a”, alin. (9), art. 45 alin. (3) şi a art. 115 alin. (1), lit. b) din Legea nr. 215/2001, Legea administraţiei publice locale, republicată, cu modificările şi completările ulterioare, 

H O T Ă R Ă Ş T E:

Art. 1. Se aprobă participarea Municipiului Sighişoara la proiectul ”ProEtnica 2015 – Festival Intercultural Sighişoara în cadrul Programului PA 17/RO 13 – Promovarea diversităţii în artă şi cultură în cadrul patrimoniului cultural european. 

Art. 2. Se aprobă transmiterea în folosinţă, cu titlu gratuit, a Sălii Festive, a Sălii Mici a Primăriei şi a Centrului Naţional de Informare şi Promovare Turistică Sighişoara către Asociaţia Centru Educaţional Interetnic pentru Tineret Sighişoara (IBZ), pentru desfăşurarea Festivalului Intercultural Sighişoara - ProEtnica 2015, în perioada 20 - 23 august 2015.

Art. 3. Se aprobă transmiterea în folosinţă, cu titlu gratuit, a terenului aparţinând domeniului public din Cetatea Medievală (pieţele şi străzile) către Asociaţia Centru Educaţional Interetnic pentru Tineret Sighişoara (IBZ), pentru desfăşurarea Festivalului Intercultural Sighişoara - ProEtnica 2015, în perioada 20 - 23 august 2015, potrivit planului de situaţie, anexa nr. 1 la Acordul de parteneriat ce urmează a se încheia.

Art. 4. Se aprobă alocarea sumei de 38.700 lei din bugetul local, reprezentând total cheltuieli eligibile pentru participarea, în calitate de partener, la implementarea proiectului, din care, cofinanţarea Municipiului Sighişoara, în procent de 10% din valoarea totală a proiectului, este de 27.279 lei, conform Acordului de parteneriat ce urmează a se încheia. 

Art. 5. Se aprobă încheierea Acordului de parteneriat dintre Municipiul Sighişoara şi Asociaţia Centru Educaţional Interetnic pentru Tineret Sighişoara (IBZ), conform anexei, care face parte integrantă din prezenta hotărâre.

Art. 6. Se împuterniceşte Viceprimarul Municipiului Sighişoara, Dan Eugen Bândea, care exercită de drept, potrivit legii, atribuţiile primarului, cu semnarea acordului de parteneriat dintre Municipiul Sighişoara şi Asociaţia Centru Educaţional Interetnic pentru Tineret Sighişoara (IBZ), prevăzut la art. 5 din prezenta hotărâre.

Art. 7. Se încredinţează cu ducerea la îndeplinire a prevederilor prezentei hotărâri Instituţia Primarului Municipiului Sighişoara, Viceprimarul Municipiului Sighişoara, Biroul Achiziţii, accesare fonduri europene, managementul proiectelor, Direcţia Economică, Direcţia Administrarea patrimoniului, Biroul Logistic şi aprovizionare tehnico – materială, Compartimentul Juridic şi Asociaţia Centrul Educaţional Interetnic pentru Tineret Sighişoara (IBZ).

Art. 8. Prin grija Secretarului Municipiului Sighişoara, prezenta hotărâre va fi comunicată, în termenul prevăzut de lege, Instituţiei Primarului Municipiului Sighişoara, Prefectului Judeţului Mureş, Asociaţiei Centrul Educaţional Interetnic pentru Tineret Sighişoara (IBZ) şi se va aduce la cunoştinţă publică, prin publicarea pe pagina de internet la adresa www.sighisoara.org.ro.
PREŞEDINTE DE ŞEDINŢĂ,

  

       Marieta Maria Fintoc 

  Contrasemnează/Avizat pentru legalitate

           SECRETAR,



             Anca Bizo
Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;
  1 ex. Instituţia Primarului Municipiului Sighişoara;
  1 ex. Viceprimar;

  1 ex. Secretar;
  2 ex. Biroul Achiziţii, accesare fonduri europene, managementul proiectelor;
  1 ex. Direcţia Economică;
  1 ex. Direcţia Administrarea patrimoniului;

  1 ex. Biroul Logistic şi aprovizionare tehnico – materială;
  1 ex. Compartimentul Juridic;

  1 ex. Asociaţia Centrul Educaţional Interetnic pentru Tineret Sighişoara (IBZ).
13 ex. 

A.B./G.V.

